**OBČINSKA UPRAVA**

**OBČINE PREVALJE**

Številka: 0326-0001/2017

Datum: 09.12.2020

**OBČINSKI SVET**

**OBČINE PREVALJE**

**ZADEVA: Odgovori na pobude in vprašanja, podana na 15. redni seji Občinskega sveta Občine Prevalje dne 22.10.2020**

**Občinski svetnik, Rafael ŠKUFCA, je podal naslednje vprašanje:**

Zanima ga, kdaj se bo končala cesta Pod gonjami, saj stanovalci zaselka menda ne morejo niti domov.

***ODGOVOR: Župan na seji pojasni, da so nastale težave zaradi črpališča. Predvideva se, da naj bi se zadnji del, ki še ni asfaltiran, asfaltiral do konca meseca.***

***Preplastitev z grobim asfaltom je izvedena. Fini asfalt bo položen spomladi, ko bo to dopuščalo vreme.***

**Občinski svetnik, Ivan Backović, je podal naslednje vprašanje:**

Zanima ga, kako je občina pripravljena in kakšne ukrepe ima na zalogi, da bi jih lahko sprejeli, v kolikor se razmere zaradi epidemije Covid -19, ne izboljšajo.

***ODGOVOR: Župan na seji pojasni, da je občina že ukrepala v skladu z vsemi navodili. Zato se je tudi Družbeni dom že zaprl za vse uporabnike in odpovedal vse treninge ter popoldanske dejavnosti. Zapirajo se tudi vsa javna igrišča. Ostale ukrepe, kot so pomoč starejšim in ostalim potrebnim pomoči, smo na voljo. Pove, da so prostovoljci že v pripravljenosti. O dodatnih aktivnostih bo občina javnost sproti obvestila.***

***Občina Prevalje skupaj z Občinskim štabom civilne zaščite dnevno spremlja epidemiološke razmere. Aktivno sodeluje s humanitarnimi organizacijami, vodstvom OŠ in Domom starejših na Fari. Trenutno izvaja ukrepe za zagotovitev pomoči občanom, ki jih je kriza še dodatno prizadela. Drugi ukrepi trenutno niso potrebni in predvideni, občina pa bo stanje še naprej budno spremljala. Glavne aktivnosti za ublažite posledic pandemije potekajo na nivoju države.***

**Občinska svetnica, Aleksandra Horvat, je podala naslednjo pobudo:**

Predlaga, da se na spletni strani občine dodajo in navedejo najpomembnejše številke za pomoč občanom (številke zdravstvenih ustanov, NIJZ, klicnih centrov za pomoč v stiski,..). Doda še, da se epidemije ne rabimo bat, v kolikor se bomo res držali ukrepov.

***ODGOVOR: Trenutno se posodablja občinska spletna stran, da bo privlačnejša in prijaznejša do uporabnikov. Pobuda bo upoštevana.***

**Občinski svetnik, Andrej Stermec, je podal naslednje vprašanje:**

Predlaga, da občina preko družbenih omrežjih pozove ljudi, po vzoru nekaterih drugih občin, da podajo ideje, kako porabiti denar, ki ga je občina prejela od iger na srečo.

***ODGOVOR: Predlog porabe loto sredstev je zajet v Predlogu proračuna za leto 2021. Ta del proračuna bo posebej obrazložen na seji občinskega sveta. Občani bodo imeli po javni objavi proračuna možnost, da nanj podajo pripombe in tudi predloge.***

Zanima ga, ali se je že našla rešitev, kje postaviti tablo za osmrtnice pri gostilni Sonjak.

***ODGOVOR: Tabla za osmrtnice je nameščena na pročelje gospodarskega poslopja prevaljske župnije.***

Poda pobudo, da se pristopi k ureditvi in prepreči kurjenje odpadkov v stanovanjskem objektu Pod Gonjami, saj je menda stanje vsak dan bolj nevzdržno, ker iz hiše izhajajo emisije.

***ODGOVOR: Lastnik objekta je bil opozorjen in po podatkih občine je lastnik opozorilo upošteval.***

**Občinska svetnica, Martina Ribič, je podala naslednje vprašanje:**

Zanima jo, ali je res, da bo prihodnje leto odvoz smeti za Občino Prevalje prevzelo podjetje Kocerod d.o.o. Zanima jo, kaj bo z delavci, zaposlenimi v podjetju JKP Log d.o.o. in z opremo (tovornjaki,..). Zanima jo, ali bo podjetje imelo višek ljudi in opreme.

***ODGOVOR: Župan na seji pove, da postopki tečejo v smeri, da se dejavnost skupaj z zaposlenimi prestavi na podjetje Kocerod d.o.o., ampak o vseh detajlih še ni obveščen.***

**Občinska svetnica, Tatjana Ladinek, je podala naslednjo pobudo:**

Predlaga, da se vse občane obvesti o kulturi obnašanja in primernem ravnanju, ko se odpravijo v naravo. Pove, da je obisk hribov v času epidemije še večji in da ljudje, ki zahajajo v naravo, v veliki večini uporabljajo tujo lastnino, neprimerno parkirajo in zaparkirajo poti in mečejo smeti v naravo. Predlaga, da se izobesijo table, kjer bi pisalo, da so sicer dobrodošli v naravi, a da naj obiskovalci spoštujejo ljudi, ki tam živijo in samo naravo.

***ODGOVOR: Namestitev opozorilnih tabel ne bi dosegla svojega namena. Morebitna namestitev bi porodila tudi čisto praktična vprašanja - koliko tabel bi bilo potrebnih in kje jih namestiti. Tudi opozorilne table namreč predstavljajo tujek v naravnem okolju. Še več energije bo potrebno vložiti v osveščanje, vzgojo in izobraževanje ljudi.***

Zanima jo tudi, ali je občina kaj razmišljala o tem, da bi krili stroške mask v gospodinjstvih, saj meni, da je v veliko katerem gospodinjstvu nakup mask nepredviden strošek, ki si ga nekateri ne morejo privoščiti.

***ODGOVOR: Občina Prevalje je že v prvem valu epidemije razdelila vsem gospodinjstvom pralne zaščitne maske. Občina podarja maske vsem tistim, ki pokličejo za tovrstno pomoč.***

 Tajnik občine:

 Danilo Vute, univ.dipl.politolog